ตราสารหนี้ยาวเนื้อหอม
กองทุนเล็งล็อกผลตอบแทนสูง ฟันธงดอกเบี้ยติดเพดาน3.5%
11 ส.ค. 2554

กองทุนเล็งล็อกผลตอบแทนสูง ฟันธงดอกเบี้ยติดเพดาน3.5%
บลจ.ฟินันซ่า เผย หลัง กนง.ขึ้นดอกเบี้ยรอบนี้ กองทุนเริ่มลงทุนตราสารหนี้อายุยาวขึ้น หวังล็อกผลตอบแทนสูง เชื่อดอกเบี้ยใกล้เต็มเพดาน
นางศันสนีย์ หุตานุวัตร ประธานเจ้าหน้าที่ลงทุน บริษัทหลักทรัพย์จัดการกองทุน (บลจ.) ฟินันซ่า กล่าวว่า ที่ประชุมคณะกรรมการนโยบายการเงิน (กนง.) ธนาคารแห่งประเทศไทย (ธปท.) ในวันที่ 1 มิ.ย.นี้ จะพิจารณาปรับเพิ่มดอกเบี้ยนโยบายขึ้นอีก 0.25% เป็น 3% แล้วนั้น จะทำให้ผู้จัดการกองทุนตราสารหนี้และนักลงทุนสถาบันเริ่มลงทุนในตราสารหนี้ที่มีอายุยาวขึ้น แทนการลงทุนตราสารหนี้ระยะสั้นเหมือนในช่วงที่ผ่านมา
“ผู้จัดการกองทุนต้องกลับไปลงทุนตราสารหนี้ที่มีอายุใกล้เคียงกับดัชนีอ้างอิงของกองทุนมากขึ้น เช่น กองทุนอายุ 1 ปี ที่อาจจะเคยลงทุนในตราสารหนี้อายุ 3 เดือน จะต้องกลับไปลงทุนตราสารหนี้อายุใกล้ๆ 1 ปีมากขึ้น เพื่อล็อกผลตอบแทนของกองทุนเอาไว้ เนื่องจากมองว่า ดอกเบี้ยในตลาดเริ่มเข้าใกล้จุดสูงสุดแล้ว” นางศันสนีย์ กล่าว
ทั้งนี้ ดอกเบี้ยในตลาดเงินแนวโน้มเข้าใกล้จุดสูงสุดมากขึ้น เนื่องจากตลาดคาดว่า ธปท.จะขึ้นดอกเบี้ยไปถึง 3.5% ในปีนี้ ซึ่งหาก กนง.ปรับดอกเบี้ยขึ้นครั้งละ 0.25% ในการประชุมอีก 2 ครั้ง จะใช้เวลาอีกเพียง 3 เดือนเท่านั้นที่ดอกเบี้ยจะขึ้นไปถึง 3.5% ตามที่คาดการณ์
“ปกติแล้วผลตอบแทนในตลาดตราสารหนี้จะไม่รอให้ดอกเบี้ยนโยบายปรับเพิ่มขึ้น แต่จะขึ้นไปรอก่อนประมาณ 13 เดือน หลังจากนั้นจะนิ่ง ไม่ปรับเพิ่มขึ้นต่อมากนัก” นางศันสนีย์ กล่าว
บริษัทหลักทรัพย์ (บล.) ฟิลลิป (ประเทศไทย) คาดว่าอัตราผลตอบแทนตราสารหนี้ระยะสั้นจะปรับเพิ่มขึ้น หลังจาก กนง.ปรับขึ้นดอกเบี้ยนโยบาย ขณะที่พันธบัตรอายุ 1 ปี ปรับตัวเพิ่มขึ้นรับการคาดการณ์ดังกล่าวไปบ้างแล้ว ทำให้การเปลี่ยนแปลงอยู่ในกรอบจำกัด อย่างไรก็ตาม ในสัปดาห์ที่ผ่านมาอัตราผลตอบแทนพันธบัตรอายุ 6 เดือน ทรงตัว แต่อายุ 1 ปี ลดลง 0.04% ขณะที่อายุ 5 ปี มีการปรับเพิ่มขึ้น 0.03%
น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า บริษัทเปิดขายกองทุนเปิดเอ็มเอฟซี อินเตอร์เนชั่นแนล สเปเชี่ยล โน๊ต 12 เดือน ซึ่งเป็นกองทุนผสม อายุ 1 ปี มีนโยบายลงทุนต่างประเทศไม่เกิน 79% ของมูลค่าทรัพย์สินสุทธิ โดยจะลงทุนในตราสารหนี้ที่มีคุณภาพ และสัญญาซื้อขายล่วงหน้าแฝงที่มีโอกาสได้รับผลตอบแทนที่ดี โดยป้องกันความเสี่ยงด้านอัตราแลกเปลี่ยนเต็มจำนวน